Man in hof oor uitgelekte wiskundevraestel(Argieffoto) ’n Verdagte het Dinsdag in die Johannesburgse landdroshof verskyn in verband met die tweede wiskundevraestel wat vroeër gedurende die matriekeindeksamen uitgelek het. Themba Shikwambana (31) is reeds verlede week in hegtenis geneem in verband met die uitgelekte vraestel voordat hy vandag op borgtog van R1 000 vrygelaat is. Shikwambana werk vir ’n Johannesburgse maatskappy wat deur die onderwysdepartement gekontrakteer is om matriekvraestelle te druk. Die tweede wiskundevraestel het in agt van die nege provinsies uitgelek. Nóg ŉ matriekvraestel, die tweede fisiese wetenskap-vraestel, het intussen ook uitgelek voordat leerders dit kon aflê. Die nasionale raad van onderwysministers het vanoggend vergader om die voorlopige verslag rakende die uitgelekte vraestelle te ontvang. Die raad het saamgestem dat die verslag nog werk benodig voordat dit afgehandel kan word. Die verslag sal nou intern verwerk word waarna Angie Motshekga, minister van basiese onderwys, later vandeesweek meer oor die uitgelekte vraestelle tydens ’n mediakonferensie bekend sal maak. Kol. Katlego Mogale, woordvoerder van die Valke, sê Shikwambana sal weer op 27 Januarie in die hof verskyn. Die ondersoek na die uitgelekte vraestelle duur voort.